Rådets konklusioner

af 26. november 2002

om fremskridtene hen imod etableringen af det europæiske forskningsrum og om et nyt afsæt herfor

(2003/C 43/01)

RÅDET FOR DEN EUROPÆISKE UNION,

SOM MINDER OM konklusionerne fra Det Europæiske Råd i Lissabon i marts 2000, som i forbindelse med fastsættelsen af det strategiske mål, at EU skal blive den mest konkurrencedygtige videnbaserede økonomi inden udgangen af 2010, og med betoningen af, at forskning og udvikling spiller en betydelig rolle for fremme af økonomisk vækst, beskæftigelse og social samhørighed, opfordrede Rådet og Kommissionen til sammen med medlemsstaterne, hvor det er relevant, at tage de nødvendige skridt til som led i oprettelsen af det europæiske forskningsområde bl.a. at:

- udvikle passende mekanismer til at koble nationale og fælles forskningsprogrammer sammen i et netværk på frivillig basis og på grundlag af frit valgte mål

- stimulere udviklingen af en åben koordinationsmetode med henblik på benchmarking af medlemsstaternes forsknings- og udviklingspolitik

- fjerne hindringerne for forskermobiliteten i Europa

SOM MINDER OM, at Det Europæiske Råd i Barcelona i marts 2002 var enigt i, at de samlede udgifter til forskning og udvikling og innovation i EU bør øges, så de nærmer sig 3 % af BNP senest i 2010, og at to tredjedele af disse nye investeringer bør komme fra den private sektor, og SOM BEMÆRKER, at dette initiativ er et betydningsfuldt element, der vil medvirke til, at det lykkes at etablere det europæiske forskningsrum,

SOM MINDER OM Rådets resolution af 15. juni 2000 om oprettelse af et europæisk område for forskning og innovation(1) og om Rådets resolution af 16. november 2000 om oprettelsen af det europæiske område for forskning og innovation: retningslinjer for EU's indsats inden for forskning (2002-2006)(2), hvori det hedder, at denne oprettelse bør bygge på fælles, frivillige bestræbelser samt på partnerskab mellem EU, medlemsstaterne, kandidatlandene, de associerede lande og alle aktører inden for den videnskabelige og teknologiske forskning, samt om Rådets resolution af 10. december 2001 om styrkelse af mobilitetsstrategien for det europæiske forskningsrum (EFR)(3),

1. UDTRYKKER TILFREDSHED med fremlæggelsen af Kommissionens meddelelse "Det europæiske forskningsrum: Et nyt afsæt";

2. UDTRYKKER TILFREDSHED med de fremskridt, der er gjort hen imod etableringen af EFR, på områder som f.eks. benchmarking, networking og gensidig åbning af de nationale programmer, men noterer samtidig, at der er strukturelle forskelle mellem medlemsstaterne, og at tempoet i udmøntningen af de forskellige aspekter af EFR varierer;

3. UDTRYKKER TILFREDSHED med vedtagelsen af sjette rammeprogram, der er et vigtigt og innovativt strategisk redskab, som har en strukturerende virkning på forskningen og den teknologiske udvikling i Europa og bidrager til virkeliggørelsen af EFR;

4. UDTRYKKER TILFREDSHED med de bestræbelser, der for øjeblikket udfoldes i forbindelse med EFR, for at skabe en tættere sammenkædning med andre europæiske samarbejdsinitiativer såsom Cost, Eureka og European Science Foundation med henblik på at skabe synergier uden at glemme, at der er tale om indbyrdes komplementære initiativer;

5. SLÅR FAST, at der er brug for et vedvarende kraftigt engagement fra medlemsstaternes side, hvis det skal lykkes at etablere EFR;

6. BEKRÆFTER i overensstemmelse med artikel 165 i traktaten om oprettelse af Det Europæiske Fællesskab vigtigheden af, at Fællesskabet og medlemsstaterne samordner deres indsats inden for forskning og teknologisk udvikling for at sikre den indbyrdes sammenhæng mellem de nationale politikker og Fællesskabets politik, og FINDER, at denne samordning - under fuld iagttagelse af subsidiaritetsprincippet - bør finde sted på nationalt og på europæisk plan;

7. FINDER, at der for at nå målene for EFR som fastsat i konklusionerne fra Det Europæiske Råd i Lissabon i 2000 vil kunne udvikles en åben koordinationsmetode på frivillig basis;

8. ERKENDER desuden, at der vil kunne anvendes lovmæssige foranstaltninger, hvor sådanne foranstaltninger udgør det bedste og mest effektive middel til at nå målene for EFR, f.eks. på områderne intellektuel ejendomsret og FTU-statistikker;

9. OPFORDRER Crest til at anbefale passende foranstaltninger, der kan styrke de igangværende bestræbelser på at fremme etableringen af EFR, især i kraft af udvalgets rådgivende funktion med hensyn til samordningen af Fællesskabets og medlemsstaternes FTU-aktiviteter og den rolle, som andre europæiske samarbejdsinitiativer kan spille i EFR;

10. OPFORDRER De Faste Repræsentanters Komité til nærmere at studere Kommissionens meddelelse med henblik på at medvirke til i god tid at udarbejde det nødvendige bidrag til Det Europæiske Råds forårsmøde i 2003. Komitéen opfordres til særlig at fokusere på følgende forslag til, hvordan der skabes bedre betingelser for øget samordning:

- undersøge, hvordan man med henblik på at nå målene for EFR konkret kan anvende en åben koordinationsmetode i overensstemmelse med konklusionerne fra Det Europæiske Råd i Lissabon i 2000 baseret på fælles, frivillige bestræbelser og under fuld iagttagelse af subsidiaritetsprincippet og de nationale politikkers uafhængighed

- styrke Crest's rolle med hensyn til at kunne bidrage til en bedre samordning inden for EFR, eventuelt ved at tage udvalgets mandat og arbejdsmetoder op til revision

- forbedre forskermobiliteten i den offentlige og den private sektor i Europa ved yderligere at afdække og fjerne vedholdende hindringer, hvor sådanne hindringer spænder over forskellige politikområder, idet også andre spørgsmål i tilknytning til udviklingen af en effektiv mobilitetsstrategi for EFR bør inddrages

- overveje foranstaltninger, der kan fremme innovation i EFR, således at de, der tilvejebringer viden, bringes sammen med dem, der anvender, udnytter og finansierer viden, for derigennem at stimulere den frie bevægelighed for viden og innovation;

11. OPFORDRER medlemsstaterne til i samarbejde med Kommissionen, hvor det er hensigtsmæssigt, gennem Crest og andre relevante eksisterende organer at styrke den indsats, der gøres for at udvikle EFR yderligere, især ved:

- at forbedre forskernes karrieremuligheder, herunder aspekter som rekruttering og fastholdelse af forskere

- at lette eller fortsat lette indrejse og ophold for forskere fra tredjelande

- at tilskynde nationale forskningsorganisationer i Europa til at koordinere deres aktiviteter og samtidig udnytte rammeprogrammets muligheder samt at styrke samarbejdet på strategisk niveau mellem lederne af de større nationale forskningsorganisationer med udgangspunkt i eksisterende fora

- i højere grad at udnytte de muligheder, som Det Strategiske Europæiske Forum om Forskningsinfrastrukturer giver med hensyn til konsultation og rådgivning af medlemsstaterne og de relevante europæiske institutioner

- i samarbejde med de relevante nationale og europæiske forskningsorganisationer at fortsætte debatten om formålet med og arbejdsområdet for et europæisk forskningsråd og undersøge mulighederne for at oprette et sådant råd

- at etablere en mere effektiv informationsudveksling og et mere effektivt samarbejde om internationale videnskabelige samarbejdspolitikker

- at stimulere teknologisk innovation, anvendelse af forskningsresultater, overførsel af viden og teknologi samt etablering af højteknologiske foretagender

- at undersøge mulighederne for at overføre viden om god praksis og politikker mellem de forskellige regioner i EFR, herunder regioner i kandidatlandene;

12. OPFORDRER Kommissionen til i samråd med relevante interessenter at befordre behandlingen af alle disse spørgsmål og til inden udgangen af 2003 at aflægge rapport til Rådet om de fremskridt, der er gjort hen imod etableringen af EFR, idet der særlig fokuseres på integreringen af andre europæiske samarbejdsinitiativer.

(1) EFT C 205 af 19.7.2000, s. 1.

(2) EFT C 374 af 28.12.2000, s. 1.

(3) EFT C 367 af 21.12.2001, s. 1.